
	Παρουσίαση του βιβλίου

του Γιώργου Καμηλάρη

Η Αριστερά στη Σύγχρονη Κυπριακή Ιστορία

στο Σπίτι της Κύπρου

Την Τετάρτη 27 Σεπτεμβρίου 2017 και ώρα 20:00, στο Σπίτι της Κύπρου, Ξενοφώντος 2Α, Σύνταγμα,  θα πραγματοποιεί η  παρουσίαση του βιβλίου του Γιώργου Καμηλάρη Η Αριστερά στη Σύγχρονη Κυπριακή Ιστορία
Για το βιβλίο θα μιλήσουν ο κ. Γιώργος Καραμπελιάς, συγγραφέας, εκδότης, ο κ. Στέλιος Παπαντωνίου, φιλόλογος, εκπαιδευτικός και ο κ. Χρήστος  Αλεξάνδρου, ιστορικός, πολιτικός επιστήμονας.  Την εκδήλωση θα συντονίσει ο κ. Γιώργος Νικολάου, δημοσιογράφος, Καθηγητής Μέσων Μαζικής Επικοινωνίας.
Η παρουσία της Αριστεράς στη μακροχρόνια ιστορική πορεία της Κύπρου έχει ξεχωριστή βαρύτητα, πρώτον γιατί συνιστά το μακροβιότερο πολιτικό φορέα στον τόπο και δεύτερον γιατί κατά καιρούς αντιπροσώπευε σχεδόν το μισό πληθυσμό. Το βιβλίο καλύπτει με συνέπεια και συνέχεια την ιστορική διαδρομή της Αριστεράς στην Κύπρο από την εμφάνισή της στα μέσα της δεκαετίας του 1920 μέχρι την έναρξη του αγώνα της ΕΟΚΑ 1955-59.

Ο Γιώργος Καμηλάρης γεννήθηκε το 1938 στο χωριό Πέρα Ορεινής της επαρχίας Λευκωσίας. Σπούδασε Γεωπονία στο Αμερικανικό Πανεπιστήμιο της Βηρυτού με ειδίκευση στην Αγροτική Οικονομική. Συνέχισε τις σπουδές του στο Ινστιτούτο Κοινωνικών Επιστημών της Χάγης από όπου πήρε το Δίπλωμα M.Sc. στην Αγροτική Ανάπτυξη (με διάκριση). Εργάστηκε στο Υπουργείο Γεωργίας και Φυσικών Πόρων ως αγροοικονομολόγος με ειδικά καθήκοντα σε ό,τι αφορά τις σχέσεις του Υπουργείου με Διεθνείς Οργανισμούς και την Ευρωπαϊκή Οικονομική Κοινότητα, τώρα Ευρωπαϊκή Ένωση. Εκπροσώπησε την Κύπρο σε πολλά διεθνή συνέδρια, συμπόσια και διασκέψεις. Δημοσίευσε δεκάδες άρθρα, γεωργικού και κοινωνικοπολιτικού περιεχομένου, σε εφημερίδες και περιοδικά και έδωσε πολλές διαλέξεις και συνεντεύξεις, σχετικά με θέματα της αρμοδιότητάς του, στον ημερήσιο τύπο, το ραδιόφωνο και την τηλεόραση. Ήταν μέλος της διαπραγματευτικής ομάδας για την Τελωνειακή Ένωση της Κύπρου με την Ευρωπαϊκή Ένωση και, στη συνέχεια, για πλήρη ένταξη. Διετέλεσε μέλος της Οργανωτικής Επιτροπής και ομιλητής στο Ελεύθερο Ανοικτό Πανεπιστήμιο Κύπρου. Είναι εταίρος και διετέλεσε μέλος του Διοικητικού Συμβουλίου της Εταιρείας Κυπριακών Σπουδών. Εντάχθηκε στον απελευθερωτικό αγώνα της ΕΟΚΑ 1955-1959. Το 1963-64 υπηρέτησε ως εθελοντής υπερασπιζόμενος την Κυπριακή Δημοκρατία εναντίον της τουρκικής ανταρσίας. Διετέλεσε μέλος του Εκτελεστικού και Πολιτικού Γραφείου ως και της Κεντρικής Επιτροπής της ΕΔΕΚ. Στις βουλευτικές εκλογές 1996 ήταν υποψήφιος για την εκλογική περιφέρεια Λευκωσίας.  Το 1995 αποχώρησε οικειοθελώς από τη Δημόσια Υπηρεσία και ιδιώτευσε ως Σύμβουλος Αγροοικονομολόγος παρέχοντας τις υπηρεσίες του σε οργανώσεις αγροτών. Το 2015 του απονεμήθηκε τιμητική πλακέτα από το Υπουργείο Γεωργίας, Αγροτικής Ανάπτυξης και Περιβάλλοντος της Κύπρου «για το συγγραφικό του έργο πλέον του υπηρεσιακού καθήκοντος». Έγραψε τα βιβλία:  Η Διακατοχή της Γης εις Κύπρον (από κοινού με τον Γεώργιο Καρούζη), Τμήμα Γεωργίας, Έκδοση αρ. 17/1972, Λευκωσία 1972, Land and Water Tenure: The Determinants of Agricultural Potential in Cyprus (Μεταπτυχιακή διατριβή), Institute of Social Studies, The Hague 1977, Η Αγελαδοτροφία στην Κύπρο: Σε τροχιά εκσυγχρονισμού ένεκα της ένταξης στην Ευρωπαϊκή Ένωση, Λευκωσία 2008, Τα ΠΕΡΑ και ο ΚΟΣΜΟΣ τους, Λευκωσία 2010, Τα Πέρα μέσα από Εικόνες – Pera through Pictures (δίγλωσσο ιστορικό λεύκωμα), Λευκωσία 2011,  ΤΑΜΑΣΣΟΣ (συλλογική έκδοση), Λευκωσία 2013, Ο Αρχιμανδρίτης της Αρχιεπισκοπής Φιλόθεος, Λευκωσία 2013, Οδοιπορικό στις Εκκλησίες και τα Ξωκκλήσια των Περάτων (από κοινού με τον Κώστα Γερασίμου), Λάρνακα 2014  και Η Αριστερά στη Σύγχρονη Κυπριακή Ιστορία, Λευκωσία 2016.

Η εκδήλωση πραγματοποιείται με τη στήριξη των Πολιτιστικών Υπηρεσιών

του Υπουργείου Παιδείας και Πολιτισμού της Κύπρου

20 Σεπτεμβρίου 2017 

